कश्मीर के साथ दिक्कत यह है कि वहां की पुलिस को पिछले दस साल के भीतर इतने अधिकार दिए जा चुके हैं कि वह दुनिया की सबसे शक्तिशाली पुलिस फ़ोर्स में से एक बन गयी है, ऐसा इसलिए किया गया क्योंकि फ़ौज को अलग जिम्मेदारियां दी गयीं ताकि दुनिया को यह न लगे की वहां चप्पे चप्पे पर फ़ौज ही है। जाहिर है पुलिस वहां की है तो लोग भी वहीँ के होंगे यानी बहुसंख्यक मुसलमान। अल्ताफ लैपटॉप की चर्चा के बाद इस मुद्दे पर आने का कारण यह है कि हमें सच्चाई से मुँह नहीं मोड़ना चाहिए। फौजी तो कुछ दिनों के लिए आते हैं और फिर अपनी जानकारी नयी टीम को दे कहीं और पोस्टिंग पर चले जाते हैं लेकिन पुलिस वालों को तो घूमफिर कर उसी इलाके में रहना होता है। पुलिस किसी को, कभी भी पूछताछ के लिए उठा सकती है, एक चौकी इंचार्ज भी काफी बड़ी हैसियत रखता है। इस बदलाव के चलते हुआ यह की अधिकांश लोगों के लिए बस दो ही रास्ते हैं, या तो मुखबिर बनें या फिर अलगाववादी।